《和鹏举赴滁阳道中述怀见寄二首 其一》
元代·刘崧

闻君赴滁阳，前月过秋浦。轻蓬去如叶，列屿若浮俎。

思亲念方永，怀友心亦苦。清宵发孤咏，馀响应柔橹。

盈虚谅谁卜，忠槩伤自许。君心正悬旌，我发已垂缕。

苦无太古调，何以袭宫羽。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。